

Universitatea din București anunță lansarea selecției pentru mobilități de studiu în cadrul proiectului SEE, pentru NTNU din Norvegia

Universitatea din București anunță lansarea selecției pentru mobilități de studiu în cadrul proiectului SEE cu numărul 20-MOB-0007. Pentru anul academic 2022 – 2023, sunt disponibile 8 mobilități de studiu la universitatea parteneră din proiect, Norwegian University of Science and Technology (NTNU) din Norvegia.
Mobilitățile vor fi finanțate conform bugetului proiectului pentru o perioada de minimum 3 luni (90 zile) și maximum un semestru academic (dar nu mai mult de 6 luni). Grantul pentru subzistență este de 1200 euro/lună, grantul pentru transport fiind de 360 euro.
Criterii de eligibilitate și selecție 
Pentru a putea aplica pentru un stagiu, persoanele interesate trebuie să fie studenți (înscriși cel puțin în al doilea an de studiu), masteranzi sau doctoranzi ai Universității din București, la cursuri de zi, la Școala Doctorală Interdisciplinară (ISDS-UB) sau într-una din următoarele facultăți: Facultatea de Istorie, Facultatea de Administrație și Afaceri, Facultatea de Geografie, Facultatea de Geologie și Geofizică și Facultatea de Științe Politice, atât la selecție, cât și pe durata mobilității.
Studenții din ani terminali în momentul selecției, vor pleca obligatoriu pe semestrul al II-lea din anul I de master/doctorat, cu condiția admiterii la master/doctorat și prezentarea la Biroul Erasmus+ al UB a adeverinței de la facultate care confirmă admiterea la studii de master/doctorale (în domeniul/specializarea pentru care au fost selectați).

De asemenea, pentru a fi eligibili, candidații trebuie să întrunească și următoarele criterii de selecție: să aibă rezultate academice remarcabile; să facă dovada cunoaşterii limbii engleze (certificat/diplomă/atestat, nivel minim B2); să prezinte o scrisoare de intenţie/motivaţie în limba engleză și să prezinte un Plan al programului de studiu care trebuie să conțină în mod obligatoriu lista cursurilor pe care ar vrea să le urmeze pe perioada stagiului.
Perioada de desfășurare a selecției
Persoanele interesate de participarea la mobilitatea de studiu în cadrul proiectului SEE, pentru NTNU, vor trimite online documentele pentru selecție la Comisia Centrală de Selecție până luni, 28 februarie 2022, la ora 12:00. Formularul de înscriere este disponibil aici. În perioada 1-4 martie 2022, la o dată și o oră ce vor fi comunicate ulterior, va avea loc online interviul selecției. 
Afișarea rezultatelor parțiale se va face luni, 7 martie 2022, la ora 12:00. În intervalul 7-8 martie 2022 (ora 12:00) se pot depune contestații, iar rezultatele finale ale selecției se vor afișa vineri, 11 martie 2022, la ora 10:00. 
Punctajul pentru selecție, stabilit în conformitate cu prevederile ghidului programului, poate fi consultat aici. Studenții romi, studenții cu nevoi speciale sau cu un fundal socio-economic dezavantajat pot obține puncte prioritare suplimentare, în valoare de 20% din scor maxim posibil.
Pentru contestații ulterior celor adresate Comisiilor de Selecție vă puteți adresa în primul rând Biroului Erasmus+ al Universității din București sau ulterior Agenției Naționale pentru Programe Comunitare în Domeniul Educatiei și Formării Profesionale (ANPCDEFP).

